ID-DEĊIŻJONI TAL-KUMMISSJONI
tad-9 ta' Frar 2005
li temenda d-Deċiżjoni 2004/292/KE dwar l-applikazzjoni tas-sistema TRACES u li temenda d-Deċiżjoni 92/486/KEE
(innotifikata taħt in-numru tad-dokument C(2005) 279)
(Test b'rilevanza għaż-ŻEE)
(2005/123/KE)
IL-KUMMISSJONI TAL-KOMUNITAJIET EWROPEJ,
Wara li kkunsidrat it-Trattat li jistabbilixxi l-Komunità Ewropea,
Wara li kkunsidrat id-Direttiva tal-Kunsill 90/424/KEE tas-26 ta' Ġunju 1990 dwar il-kontrolli veterinarji u żootekniċi applikabbli fl-iskambji intra-Komunitarji ta' ċerti annimali ħajjin u prodotti fil-perspettiva tat-twettiq tas-suq intern (1), u b'mod partikolari l-Artikolu 20(3) tiegħu,
Wara li kkunsidrat id-Deċiżjoni tal-Kunsill 92/438/KEE, tat-13 ta' Lulju 1992, dwar il-kompjuterizzazzjoni tal-proċeduri veterinarji ta' importazzjoni (proġett Shift), li temenda id-Direttivi 90/675/KEE, 91/496/KEE u 91/628/KEE u d-Deċiżjoni 90/424/KEE li tirrevoka d-Deċiżjoni 88/192/KEE (2), u b'mod partikolari l-Artikolu 12 tagħha,
Billi:
(1)
Id-Deċiżjoni tal-Kummissjoni 2003/24/KE tat-30 ta' Diċembru 2003 dwar l-iżvilupp ta' sistema kompjuterizzata veterinarja kumprensiva (3) tistipula l-implimentazzjoni tas-sistema TRACES.
(2)
L-integrazzjoni fi TRACES ta' kull tagħrif li jinsab fid-dokumenti veterinarji komuni tad-dħul għall-prodotti, stipulati fir-Regolament tal-Kummissjoni (KE) Nru 136/2004 tat-22 ta' Jannar 2004 li jistipula l-proċeduri ta' kontrolli veterinarji fil-postijiet ta' spezzjoni tal-fruntieri tal-Komunità waqt l-importazzjoni tal-prodotti li ġejjin minn pajjiżi terzi (4), tikkostitwixxi żieda enormi tax-xogħol għall-postijiet ta' spezzjoni fuq il-fruntieri.
(3)
L-importazzjonijiet fil-Komunità ta' prodotti li joriġinaw mill-annimali suġġetti għal proċeduri partikolari stipulati fid-Direttiva tal-Kunsill 97/78/KE tat-18 ta' Diċembru 1997 li tistipula l-prinċipji relatati ma' l-organizzazzjoni ta' kontrolli veterinarji għall-prodotti li ġejjin minn pajjiżi terzi mdaħħlin fil-Komunità (5), għandhom madankollu jiġu avżati minn TRACES.
(4)
Id-Deċiżjoni tal-Kummissjoni 2004/292/KE tat-30 ta' Marzu 2004 dwar l-applikazzjoni tas-sistema TRACES u li temenda d-Deċiżjoni 92/486/KEE (6) tistipula l-użu tas-sistema TRACES mill-Istati Membri mill-1 ta' April 2004.
(5)
L-Istati Membri jeħtieġu ċertu żmien sabiex iħarġu u tiżdied l-attenzjoni ta' l-aġenti li jaħdmu b'mod attiv għall-integrazzjoni tat-tagħrif f'TRACES
(6)
Il-konnessjonijiet bejn TRACES u s-sistemi kompjuterizzati ta' dikjarazzjonijiet tas-saħħa preżenti f'ċerti Stati Membri jeħtieġu fażi dettaljata ta' sperimentazzjoni.
(7)
Għaldaqstant, id-Deċiżjoni 2004/292/KE għandha tiġi emendata.
(8)
Il-miżuri stipulati f'din id-Deċiżjoni huma konformi ma' l-opinjoni tal-Kumitat Permanenti tal-Katina ta' l-Ikel u tas-Saħħa ta' l-Annimali.
ADOTTAT DIN ID-DECIZJONI:
Artikolu 1
L-Artikolu 3(2) tad-Deċiżjoni 2004/292/KE, hu ssostitwit bit-test li ġej:
“2. L-Istati Membri jħarsu li dawn l-elementi jitniżżlu fi TRACES mill-31 ta' Diċembru 2004:
a)
il-partijiet I u II taċ-ċertifikati tas-saħħa marbutin ma' l-iskambji kif ukoll tal-Parti II waqt it-twettiq ta' kontroll;
b)
id-dokumenti veterinarji komuni tad-dħul għall-annimali kollha mdaħħla fil-Komunità;
c)
id-dokumenti veterinarji komuni tad-dħul għal-lottijiet irrifjutati kif ukoll għall-prodotti kollha suġġetti għall-proċeduri partikolari skond id-Direttiva 97/78/KE:
i)
il-proċedura ta' monitoraġġ speċifiku ta' l-Artikolu 8(4),
ii)
il-proċedura ta' transizzjoni minn pajjiż terz għal ieħor ta' l-Artikolu 11(1),
iii)
il-proċedura ta' trasferiment lejn żoni ħielsa, mingħajr taxxi jew taxxi tad-dwana ta' l-Artikolu 12(1),
iv)
il-proċedura ta' provvisti b'mezzi ta' trasport marittimu ta' l-Artikolu 13(1),
v)
il-proċedura ta' importazzjoni mill-ġdid ta' prodotti ta' oriġini Komunitarji ta' l-Artikolu 15(1).
3. Mingħajr ħsara għall-paragrafu 2, punt c), l-Istati Membri jħarsu li dawn id-dokumenti veterinarji komuni tad-dħul għal kull prodott imdaħħal fil-Komunità ikun xi jkun it-tqegħid tal-merkanzija taħt il-proċedura doganali, jitniżżel f'TRACES mit-30 ta' Ġunju 2005.”
Artikolu 2
Dan id-dokument huwa indirizzat lill-Istati Membri kollha.
Magħmula fi Brussell, fid-9 ta' Frar 2005.